**Nectarul din pistil**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se-anunță vreme caldă, primăvara

Coboară jucăuș din Făgăraș,

Un impiegat își inspectează gara

Privind spre luna martie trufaș.

Privesc și eu, dar mă gândesc la tine,

La ghioceii ce-ți zâmbesc în păr,

La verdele ce vrea tăcut să-mbine

Trei anotimpuri... Simt într-adevăr

Că voi renaște în petala crudă

Ce va zâmbi în-soarele de-april

Și-am să te-admir cum crești în iarbă nudă

Dorind să-ți fur nectarul din pistil.

- Pe trupul gol ninsorile-şi amână

Dezgheţul, însă ştiu că vei găsi

Prilejul iar de-a mă lua de mână,

Şi de-a-mi topi gheţarii... Într-o zi

Vei poposi-n poiana care-aşteaptă

Sub paşi desculţi un stol de fluturi albi,

Şi sub portalul vechi, pe-aceeași treaptă

Mă vei afla, pe umerii mei dalbi

Vor ninge-atunci cireşii cu uimire,

Iar gura ta-mi va cerceta febril

Geografia trupului subţire

Dorind să-mi furi nectarul din pistil.

Ioan Grigoraș Liliana Trif